[pic] | KOMISIA EURÓPSKYCH SPOLOČENSTIEV | Brusel, 8.10.2008 KOM(2008) 626 v konečnom znení Oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov MIESTNE ORGÁNY: AKTÉRI V OBLASTI ROZVOJA {SEK(2008) 2570} OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV MIESTNE ORGÁNY: AKTÉRI V OBLASTI ROZVOJA MIESTNE ORGÁNY: NOVÝ ROZMER ROZVOJOVEJ POLITIKY V rámci iniciatívy na obnovu trhu v meste Majunga na Madagaskare poskytuje francúzske mesto Mulhouse svojmu partnerskému mestu v priebehu rekonštrukčných prác pomoc v oblasti know-how a poradenstvo v riadení a organizácii trhových aktivít. Malé talianske mesto Santa Croce Sull'Arno (13 000 obyvateľov) prispelo k vybudovaniu predtým neexistujúcich kapacít na zaznamenávanie narodení v piatich obciach v Burkina Faso. S podporou tamojšieho ministerstva pre miestnu správu a decentralizáciu sa táto skúsenosť ďalej rozšíri do ostatných regiónov. Od deväťdesiatych rokov 20. storočia sú miestne orgány stále viac považované za hráčov v oblasti rozvojovej politiky[1]. Významné skúsenosti miestnych orgánov nielen v oblasti poskytovania služieb, ale aj v úlohe katalyzátora v oblasti zmien, predchádzania konfliktov, decentralizácie a budovania dôvery v rozvojovom procese bol nedávno zdôraznený v rámci Európskeho konsenzu o rozvoji, revidovanej dohody z Cotonou a viacerých záverov, uznesení a stanovísk[2] európskych inštitúcií. Miestne orgány (MO) v niektorých členských štátoch prideľujú značné finančné prostriedky na rozvoj (napr. v Španielsku takmer 15 % vnútroštátnej oficiálnej rozvojovej pomoci) a rozvinuli osobitné nástroje poskytovania pomoci (programy, nástroje spolufinancovania, mestské družby, dohody o priamej spolupráci). Na úrovni EÚ však zároveň chýba prepracovaný strategický prístup, ktorý by uľahčil zapojenie MO do rozvojovej politiky EÚ a uznal rôzne aspekty takejto zvýšenej angažovanosti. Rastúca účasť a objem vynaložených finančných prostriedkov, ako aj väčšia rôznorodosť a počet zúčastnených aktérov je dôvodom, prečo je potrebná kvalifikácia a kvantifikácia tohto vývoja a vytvorenie základov koordinovaného prístupu k štruktúrovanej účasti MO v politike rozvojovej spolupráce. Strategický prístup na úrovni EÚ umožní koordinovanejšiu účasť MO v rozvojovej politike EÚ, pričom sa zachová zásada subsidiarity[3]. Cieľ tohto oznámenia je dvojaký. Na jednej strane má uznať dôležitosť tohto nového javu a na druhej strane sa pokúša načrtnúť prvé aspekty stratégie, ktorá bude zodpovedať potrebám a umožní kapitalizáciu a maximalizáciu skúseností MO ako partnerov v oblasti rozvojovej pomoci. Stratégia sa zameriava na začatie procesu, ktorým sa koordinovaným a strategickým spôsobom posilní účasť MO pri vytváraní a uskutočňovaní rozvojových činností. MIESTNE ORGÁNY: PREčO SÚ DÔLEžITÉ? Miestne orgány v Európe Pojem „miestny orgán“ zahŕňa mnoho rozličných aktérov na rôznych úrovniach. Miestne orgány v Európe predstavujú viac ako 91 000 orgánov na miestnej úrovni (obce a mestá), 1 150 subjektov na strednej úrovni (okresy a kraje) a viac ako 100 orgánov na regionálnej úrovni[4]. Zatiaľ čo na niektoré miestne orgány vláda fakticky preniesla právomoci v oblasti rozvojovej politiky, účasť iných orgánov dopĺňa snahy ústrednej vlády. U niektorých MO je decentralizovaná spolupráca kľúčovým prvkom ich stratégií vonkajších vzťahov, u iných je menej významným dôsledkom ich rastúcej prítomnosti na medzinárodnej scéne. Decentralizovaná spolupráca je najčastejšie v súlade s činnosťou ostatných miestnych aktérov (napr. mimovládnych organizácií a univerzít), ale zahŕňa aj priame poskytovanie alebo poskytovanie prostredníctvom mnohostranných partnerov (napr. OSN). Pojem miestny orgán sa v tomto oznámení používa v najširšom možnom význame, aby sa tak zahrnulo široké spektrum úrovní a zložiek vlády nachádzajúcich sa na nižšej ako celoštátnej úrovni, t. j. obce a mestá, komúny, okresy, kraje, provincie, regióny, atď. Rozvojová pomoc sa na jednotlivých úrovniach a v rámci nich vyznačuje veľkým stupňom rôznorodosti, pokiaľ ide o mandát, financovanie a úlohy. Pojem decentralizovaná spolupráca sa v tomto oznámení používa na opis pomoci z verejných a súkromných zdrojov, ktorá sa poskytuje miestnymi orgánmi, sieťami a inými miestnymi aktérmi alebo ich prostredníctvom. Keďže tvorcovia politík a darcovia na úrovni EÚ stále viac oceňujú príspevok MO k rozvojovému procesu, je vhodný čas zvážiť, ako túto skúsenosť zužitkovať a zabezpečiť účinnejšiu komunikáciu a spoluprácu medzi aktérmi. Miestne orgány vytvorili množstvo rôznorodých mechanizmov pre vnútornú organizáciu, ktoré im umožňujú koordinovať svoje aktivity, vytvárať úspory z rozsahu a pracovať účinnejšie s tým cieľom, aby boli ich stanoviská vypočuté na miestnej, vnútroštátnej, európskej a medzinárodnej úrovni. Týmito mechanizmami sú združenia, fóra, regionálne a vnútroštátne observatóriá, tematické a regionálnej siete, atď. Miestne orgány v oblasti rozvoja Hoci účasť miestnych orgánov v politike vonkajšej spolupráce a rozvoja, najmä prostredníctvom družobných partnerstiev miest, má svoju dlhú históriu, v poslednom desaťročí bola v povahe tejto účasti zaznamenaná radikálna zmena. Decentralizovaná spolupráca sa objavuje ako nový dôležitý rozmer rozvojovej spolupráce. Stala sa komplexnejšou a profesionalizovanou, opiera sa o inštitucionalizované siete podpory v rozvojových krajinách, využíva rôznorodosť nástrojov vo všetkých oblastiach sveta a má k dispozícii exponencionálne rastúce finančné prostriedky (pozri rámček 1). Rámček 1 – Nový rozmer – Katalánsko, Španielsko Katalánska agentúra pre rozvojovú spoluprácu vytvorená v roku 2003 má na starosti riadenie rozvojovej spolupráce katalánskej vlády. Táto spolupráca je založená na podrobnom štvorročnom rámcovom pláne zameranom na 11 prioritných krajín a oblasti, akými sú prístup k zdravotnej starostlivosti a pitnej vode; vzdelávanie, výrobné kapacity a potravinová nezávislosť; budovanie mieru; rodové otázky; správa vecí verejných a ľudské práva a životné prostredie. Rozpočet Katalánska pre rozvojovú spoluprácu sa v posledných troch rokoch zdvojnásobil z celkových 30,5 mil. EUR v roku 2004 na takmer 60 mil. EUR v roku 2007. Cieľom je dosiahnuť, aby výška pridelených rozpočtových prostriedkov do roku 2012 dosiahla 0,7 % zdaniteľného príjmu, teda takmer 80 mil. EUR. Z inštitucionálneho hľadiska miestne orgány svoju činnosť vo veľkej miere koordinujú. Mnohé katalánske miestne orgány sa zúčastňujú decentralizovanej spolupráce a 290 z nich, najčastejšie obce, ale aj rady, zastupiteľstvá, iné miestne subjekty, ako aj mimovládne organizácie a sociálne skupiny vytvorili katalánsky fond pre spoluprácu. Miestne orgány sú jedinečným prínosom pre rozvojový proces (rámček 2). Okrem konkrétnych činností v rozvojových krajinách sú miestne orgány kľúčovým prvkom, pokiaľ ide o mobilizáciu rôznych zainteresovaných strán k spoločnej spolupráci a vytváraní kolaboratívnych prístupov pri dosahovaní spoločných rozvojových cieľov. Miestne orgány zohrávajú dôležitú úlohu aj pri komunikácii o rozvoji (zvyšujú povedomie verejnosti a zhromažďujú dodatočnú podporu pre rozvoj). Účasť MO na maximalizácii účinkov rozvojovej pomoci poskytovanej dvojstrannými a mnohostrannými darcovských inštitúciami môže byť veľmi významná v dôsledku ich blízkosti a prítomnosti v danej oblasti, ako aj vďaka znalostiam o miestnych potrebách a o tradičných odvetviach, ktoré prispievajú k odstraňovaniu chudoby, ako sú plánovanie miest, zabezpečenie vody a hygieny a pomoc slabšiemu a chudobnému obyvateľstvu vo vzdialených oblastiach. Miestne orgány majú bezprostrednú skúsenosť a cenné znalosti v oblasti územného rozvoja, decentralizácie a posilňovania demokratickej správy vecí verejných. Vývoj konceptu rozvojovej pomoci a spôsobu poskytovania pomoci ďalej zvýšil záujem o dobrú správu vecí verejných a demokratizáciu, procesy, v ktorých miestne orgány zohrávajú kľúčovú úlohu. Zároveň s tým sa posilnila prítomnosť miestnych orgánov EÚ na medzinárodnej politickej scéne a ich činnosť v oblasti pomoci. Rámček 2: Prínos MO pre rozvojovú pomoc Široká oblasť činností: Sociálna oblasť: spolupráca medzi mestom Barcelona a Puebla (Mexiko) v oblasti rodového násilia. Činnosti uskutočňované v meste Puebla sa môžu využiť aj v boji proti rodovému násiliu medzi latinskoamerickými imigrantmi v Barcelone. Obnova mestských oblastí alebo prostriedkov obživy: Dolné Sasko (v spolupráci s nadáciou Jayawickreme) podporuje rodiny rybárov vo Weligame na Srí Lanke, kde ničivé cunami v roku 2006 zničilo domovy, ako aj prostriedky obživy (lode a rybárske siete). Zdravie: partnerstvo medzi regiónmi Rhône-Alpes a Khammouane v Laose spája rôznych partnerov ako napr. mimovládne organizácie a univerzity. Katalánsko sa zúčastňuje celoodvetvovej pomoci (SWAP) v oblasti zdravotnej starostlivosti v Mozambiku. Humanitárna solidarita: mesto Übach-Palenberg a významný priemyselný darca sú partnermi pri výstavbe školy v južnej Srí Lanke, ktorá má poskytovať bezplatné vzdelávanie pre dievčatá z oblasti postihnutej cunami. Katalyzátor zmien: počas uskutočňovania projektu zameraného na urbanizáciu územia mesta Gaza sa mestu Barcelona vďaka participatívnemu prístupu podarilo dosiahnuť spoluprácu medzi palestínskymi mestskými orgánmi a zástupcami susedských oblastí. Bola vytvorená sieť (EuroGaza) združujúca mestá, ktoré uskutočňujú v Gaze rôzne aktivity v oblasti spolupráce. Aspoň raz za rok sa v rámci tejto siete uskutočňuje koordinačné stretnutie. Dlhodobé partnerstvá a družobné partnerstvá (twinning): v rámci partnerstva Lipska s regiónom Ambalangoda (južná Srí Lanka) sa pôvodne uskutočňovali kampane na získavanie finančných prostriedkov pre núdzovú pomoc na pitnú vodu a elektrickú energiu, pričom sa toto partnerstvo neskôr rozšírilo o projekty v oblasti vzdelávania a obnovy technickej a sociálnej infraštruktúry. Ústretovosť voči miestnym potrebám: v rámci dlhodobého kooperačného rámca vytvoreného toskánskym regiónom sa družstvá z Burkina Faso podieľajú na pestovaní a predaji zelenej fazule, ktorá je dodávaná talianskym supermarketom bez potreby paralelných trhových štruktúr. Partnerstvo viacerých aktérov: Spojenie medzi mestami Nueva Guinea v Nikarague a Sint-Truiden vo Flámsku v Belgicku bolo iniciované organizáciami občianskej spoločnosti v mestách Sint-Truiden a Nueva Guinea. Toto družobné partnerstvo miest je pre mestskú radu v Nueva Guinea podnetom pre mládežnícke, environmentálne a vzdelávacie projekty, projekty v oblasti plánovania a riadenia a podpory účasti občianskej spoločnosti v záležitostiach miestnych orgánov. Zvyšovanie povedomia: región Rhône Alpes podporuje rôzne siete zamerané na podporu spravodlivého obchodu, mesto Barcelona spolupracuje s regionálnym oddelením pre vzdelávanie katalánskeho regiónu v úsilí vytvárať rozvojové programy. Príklady ako tieto poskytujú nespočetné množstvo príležitostí, pokiaľ ide o potenciálnu úlohu MO v rozvojovej politike. V dôsledku množstva aktérov a veľkého rozsahu odvetví sa zároveň však tento priestor stáva ešte zložitejším a mnohoúrovňovým. V tejto súvislosti sú partnerstvá viacerých aktérov významné, keďže spájajú prínos MO a organizácií občianskej spoločnosti. Posilňovanie týchto partnerstiev môže mať potenciálne pozitívne účinky na príspevok MO. S cieľom využiť potenciál tejto rôznorodosti a predísť ďalšej fragmentácii rozvojovej pomoci je potrebné dostatočne zvážiť prínos MO v oblasti účinnosti pomoci a dôsledkov rozvojových činností. Otvárajú sa tak možnosti pre vybudovanie strategickejšieho partnerstva zameraného na dlhodobé vízie, ktoré bude súčasťou širšieho procesu. Toto je dôležité najmä v súčasnosti, keď sa záväzky medzinárodného spoločenstva v oblasti financovania rozvojovej pomoci a dosiahnutie miléniových rozvojových cieľov zdajú byť neisté. Komisia významne prispieva k podpore miestnych orgánov v EÚ a partnerských krajinách, a to konkrétne prostredníctvom priamej pomoci na decentralizáciu v rámci geografických programov, ako aj decentralizovanej spolupráce v rámci tematického programu „Neštátne subjekty a miestne orgány v rozvoji“[5]. Podstatou posilňovania úlohy miestnych orgánov ako aktérov rozvoja v rámci politiky spolupráce ES je v prvom rade účinne prispieť k odstraňovaniu chudoby a dosiahnuť miléniové rozvojové ciele a po druhé presadzovanie demokratickej správy vecí verejných na miestnej úrovni. Niektoré MO vynakladajú značné finančné prostriedky na rozvoj (pozri rámček 3). Hoci je ťažké zhromaždiť údaje, tieto sumy jednoznačne rastú, ako to vyplýva napríklad z objemu súm pridelených nemeckými miestnymi orgánmi na tento druh činností, ktoré vzrástli zo 607 mil. EUR v roku 2003 na 764 mil. EUR v roku 2006. Rámček 3: VÝZNAMNÝ FINANČNÝ PODIEL[6] Rozpočtové prostriedky určené v rámci celej EÚ na decentralizovanú spoluprácu sú vysoké a ich výška rýchlo rastie. Nejestvujú súhrnné aktuálne a komplexné informácie o finančnom podiele činností MO v rámci medzinárodnej spolupráce. Tieto informácie sú čiastočné a získavajú sa ťažko, a preto má tento rámček poskytnúť iba predstavu o dôležitosti tohto javu. Činnosti uvedené v oddiele 3.3.2 sú preto zásadné. Štyri členské štáty (Španielsko, Nemecko, Belgicko a Francúzsko) vynakladajú významné množstvo prostriedkov na rozvojovú pomoc. Ostatné členské štáty EÚ buď neuvádzajú informácie o rozvojovej pomoci MO, alebo sa takýchto pravidelných činností nezúčastňujú. ŠPANIELSKE MIESTNE ORGÁNY PRE ROZVOJ V roku 2006 bolo miestnymi orgánmi poskytnutých 442,8 mil. EUR z oficiálnej rozvojovej pomoci, čo predstavuje približne 14,8 % španielskej oficiálnej rozvojovej pomoci a výrazný čistý nárast za posledných 5 rokov. Príklady príspevkov na regionálnej úrovni v rokoch 2004 – 2006: Katalánsko zdvojnásobilo financovanie decentralizovanej rozvojovej pomoci z 18,9 mil. EUR na 44 mil. EUR, oblasť Navarra z 15,5 mil. EUR na 16,4 mil. EUR a oblasť Cantabria z 3,2 mil. EUR na 4,4 mil. EUR. Päť spoločenstiev navyše prijalo medzinárodne stanovený cieľ vynaložiť 0,7 % hrubého národného dôchodku (do roku 2012) na rozvojovú pomoc. NEMECKÉ MIESTNE ORGÁNY PRE ROZVOJ Činnosť nemeckých MO predstavovala v roku 2006 10 % oficiálnej rozvojovej pomoci Nemecka. Financovanie decentralizovanej spolupráce zo strany MO výrazne vzrástlo zo 607 mil. EUR v roku 2003[7] na 764 mil. EUR v roku 2006. BELGICKÉ MIESTNE ORGÁNY PRE ROZVOJ V Belgicku je podobný trend. Činnosť belgických miestnych orgánov predstavuje 4 % oficiálnej rozvojovej pomoci Belgicka. Miestne orgány progresívne zvyšovali finančné prostriedky na decentralizovanú spoluprácu: 53,5 mil. EUR v roku 2003, 58,2 mil. EUR v roku 2004, 63,5 mil. EUR v roku 2005 až na 64,9 mil. EUR v roku 2006. FRANCÚZSKE MIESTNE ORGÁNY PRE ROZVOJ Francúzsko zaznamenalo vzrast finančných prostriedkov pridelených na decentralizovanú spoluprácu zo 115 mil. EUR v roku 2005 na 150 mil. EUR v roku 2007[8] alebo 1,5 % čistej oficiálnej rozvojovej pomoci. Toto predstavuje činnosti 3 250 MO (regiónov, departmentov, komún a medzikomunálnych štruktúr), ktoré v rámci spolupráce nadviazali takmer 6 000 vzťahov (z ktorých 1 983 tvorí rozvojovú spoluprácu) v 115 krajinách. Napríklad región Rhône–Alpes vyplatil v roku 2003 5,7 mil. EUR a 6,3 mil. EUR v roku 2005. Suma vyplatená regiónom Ile de France v tom istom období vzrástla zo 4,3 mil. EUR na 5 mil. EUR. | MIESTNE ORGÁNY V OBLASTI ROZVOJA: FORMOVANIE ODOZVY EÚ V rámci vzťahov s rozvojovými krajinami by EÚ mala podporiť vytvorenie rámca pre miestne orgány ako aktérov pre rozvoj . Tým by došlo k uznaniu dôležitosti tohto nového rozmeru v oblasti rozvoja, využili by sa nedávne zmeny v štruktúre pomoci a pripomenula by sa hodnota decentralizovanej spolupráce a dlhá história a význam činností MO v oblasti rozvojovej pomoci. Komisia v tejto súvislosti podporuje účasť MO na európskej a medzinárodnej úrovni v oblasti rozvojovej politiky a implementácie. Tento rámec by sa mal zamerať na všeobecné zásady prijaté na medzinárodnej úrovni v oblasti rozvojovej spolupráce a ich pretlmočenie do operačných aktivít MO, ako napríklad: osobitosti krajiny, ktoré si vyžadujú pomoc prispôsobenú osobitnému kontextu krajiny; osvojenie a partnerstvo, ktoré zohľadní procesy v krajine a vnútroštátne decentralizačné rámce; flexibilita a pragmatizmus prispôsobený dynamike procesu reforiem a novým výzvam či prioritám; zosúladenie a harmonizácia vrátane vzájomného dopĺňania sa darcov; vytváranie strategických zväzkov na zníženie transakčných nákladov a záťaže na administratívu partnerov. V činnostiach MO by sa malo tiež zohľadniť, že pôjde o dlhodobý a postupný proces, ktorý si bude vyžadovať komplexnú a vzrastajúcu pomoc. Miestne orgány: štruktúrovaný dialóg Vzhľadom na mieru ich účasti a dosah aktivít by mali byť MO ako aktéri na miestnej úrovni mali byť lepšie zastúpené na scéne EÚ. Miestne orgány v EÚ a partnerských krajinách sa môžu organizovať, aby ich stanoviská boli vypočuté v rôznych medzinárodných, dvojstranných a mnohostranných zoskupeniach darcov. Miestne orgány by mali lepšie informovať o svojom príspevku v rôznych oblastiach ako napr. boj proti zmene klímy, riešenie konfliktov alebo dosahovanie miléniových rozvojových cieľov (MRC), čo by im zároveň umožnilo zúčastňovať sa určitých diskusií a činností, z ktorých boli doposiaľ vylúčené, najmä v súvislosti s účinnosťou pomoci. Týka sa to napríklad použitia existujúcich strategických dokumentov pre krajiny alebo existujúcich správ o misiách, ako aj účasti na rozdelení práce na miestnej úrovni. Na úrovni EÚ Komisia navrhuje nadviazať s MO štruktúrovaný dialóg o rozvojovej politike . Vzhľadom na úlohu Výboru regiónov, ktorú zohráva pri zviditeľňovaní miestnych orgánov na úrovni EÚ, by sa tento dialóg mohol uskutočňovať pod jeho záštitou a zahŕňať MO a siete MO. Dialóg by mohol mať formu ročných zasadnutí, ktorých by sa zúčastňovali všetky subjekty pôsobiace v tomto systéme spolupráce, a ich cieľom by bolo posilnenie týchto sietí, zvýšenie účinnosti pomoci a zabezpečenie udržateľnosti jednorazových a pilotných činností. Takýto privilegovaný dialóg s Výborom regiónov by nevylučoval uskutočňovanie dvojstranného ad hoc dialógu s MO a ich združeniami o osobitných témach. EÚ by mohla v tomto kontexte vyvinúť osobitné prostriedky, ktoré by MO umožnili zúčastniť sa tohto štruktúrovaného dialógu, a vytvoriť tak efektívnejší, koherentný, koordinovaný a účinný doplnkový základ pre ich činnosti. Ako prvý krok Komisia navrhuje vypracovať operačné usmernenia na zvýšenie účasti MO na plánovaní a poskytovaní pomoci a na politickom dialógu na úrovni partnerskej krajiny, regiónu a EÚ, čím by činnosť MO dopĺňala činnosť Komisie[9]. Miestne orgány v rozvojových krajinách Rovnako rozhodujúci je význam miestnych orgánov v partnerských krajinách, ktoré môžu byť kľúčovými aktérmi zlepšovania miestnej správy vecí verejných a poskytovania verejných služieb, najmä v súvislosti s decentralizáciou. Vo veľkom počte partnerských krajín prebieha v súčasnosti určitá forma decentralizácie. Posilnené vzťahy s MO v členských štátoch EÚ by mohli pomôcť pri prekonávaní mnohých výziev, ktorým tieto procesy čelia. Oblasti, v ktorých by MO mohli mať pomernú výhodu, siahajú od implementácie miestnej demokracie (zahŕňajúcej prenos moci na zvolené miestne orgány s relatívnym autonómnym postavením) a miestnej správy vecí verejných (zahŕňajúcej prechod od výlučne vertikálneho rozmeru zodpovednosti k zodpovednosti horizontálnej a zostupnej, spojenej zo zásadami participácie, transparentnosti a zodpovednosti a s kľúčovým postavením občianskej spoločnosti) až po nový model miestneho (hospodárskeho) rozvoja (v ktorom miestna vláda zohráva úlohu katalyzátora) a územného (regionálneho) plánovania, ktoré začleňuje miestny rozvoj do širšieho priestorového kontextu a podnecuje súčinnosť medzi rôznymi aktérmi zo súkromného a verejného sektora. Vzhľadom na potenciálnu úlohu miestnych orgánov pri miestnom rozvoji a výzvy, ktorým čelia, môže byť lepšie štruktúrovaný a permanentný dialóg o týchto záležitostiach s protistranami v EÚ pre tieto orgány prínosom, rovnako ako činnosti v oblasti spolupráce na podporu miestnej správy vecí verejných. Miestne orgány v oblasti spolupráce: rozvíjanie nášho pochopenia Základom budúceho prístupu EÚ by mohli byť tieto ustanovenia: Miestni aktéri – účinnosť pomoci a miestne orgány EÚ V dôsledku zložitej a viacúrovňovej správy zahŕňajúcej množstvo aktérov z EÚ a partnerov, ako sa uvádza v predchádzajúcom texte, sú úvahy o účinnosti pomoci v centre debát o MO ako aktéroch v oblasti rozvoja. Potreba prihliadať na tieto skutočnosti sa ešte zvyšuje v dôsledku toho, že len malý počet miestnych orgánov dodržiava medzinárodne stanovené ciele a hlavné zásady pri poskytovaní koordinovanej rozvojovej pomoci. Niektoré regióny EÚ a mestá sa zaviazali dodržiavať Parížsku deklaráciu o účinnosti pomoci (Parížska deklarácia), avšak veľká väčšina naďalej používa ako základ pre plánovanie rozvojových činností svoje vlastné kompetencie a právomoci. V tejto súvislosti je potrebný pokrok v kľúčových aspektoch Parížskej deklarácie, ktoré sú významné pre rozvojovú spoluprácu prostredníctvom miestnych aktérov, ako aj pre vzťahy darcovských a partnerských krajín. Týmito aspektmi sú znižovanie fragmentácie prostredníctvom uvádzania do praxe a plnenia zásad Kódexu správania EÚ v oblasti komplementárnosti a rozdelenia práce , zvýšenie používania systémov krajín a podpora demokratického osvojenia, teda ide o oblasti, v ktorých miestne orgány zohrávajú významnú úlohu. Komisia preto navrhuje, aby sa miestni aktéri vrátane MO podieľali na úrovni EÚ na rozvojovej spolupráci pre podporu miestnej správy vecí verejných . Cieľom by malo byť zvýšenie súdržnosti, komplementárnosti a účinnosti rôznych miestnych aktérov. Hlavnými zásadami a postupmi, ktoré by si mohli dobrovoľne osvojiť, by mohlo byť uplatňovanie zásad Parížskej deklarácie o účinnosti pomoci na miestnej úrovni, podpora miestnej demokratickej správy vecí verejných, zlepšenia použitia vnútroštátnych rámcov ako základov pre miestnu správu vecí verejných a podpora sociálneho a hospodárskeho rozvoja. V tejto súvislosti príslušní aktéri vypracúvajú v súčasnosti text, ktorého posledný návrh je priložený k predloženému oznámeniu ako sprievodný dokument. Výsledky podobnej iniciatívy prebiehajúcej v Afrike by sa mohli sprostredkovať prostredníctvom dialógu plánovaného v rámci strategického partnerstva medzi Afrikou a EÚ o demokratickej správe vecí verejných a ľudských právach. Určenie aktérov a činností Rozvojová spolupráca uskutočňovaná MO je rozvíjajúcim sa konceptom, ktorý čelí nedostatku informácií. S cieľom lepšie určiť príslušných aktérov a činnosti, ako aj potreby súvisiace s koordináciou a inými záležitosťami, a navrhnúť riešenia by sa mal vytvoriť mechanizmus účinnejšieho podávania správ o rozvojovej spolupráci MO. Toto by mohlo zahŕňať atlas decentralizovanej spolupráce na mapovanie činností, prehľad najlepších postupov alebo observatóriá využívajúce existujúce kapacity. „Burza informácií“ – zosúladenie dopytu a ponuky Fragmentácia, duplicita a nedostatok informácií sú často hlavnými prekážkami, ktoré zmenšujú vplyv a príležitosti pre činnosť MO. Komisia verí, že jestvuje priestor pre vytvorenie systému na šírenie informácií a zosúladenie ponuky a dopytu po rozvojovej spolupráci miestnych orgánov, ktorý by spájal skúsenosti s finančnými zdrojmi, podporoval sieť miestnych orgánov v EÚ zúčastňujúcich sa na územnej spolupráce a vytváral partnerstvá. Komisia navrhuje, aby EÚ podporila vytvorenie platformy na výmenu informácií – „burzy informácií“ – pod záštitou Výboru regiónov, ktorá by zahŕňala kľúčové siete miestnych orgánov v EÚ a partnerských krajinách. Cieľom tejto „burzy informácií“ by bolo pôsobiť ako kontaktný bod pre miestne orgány v EÚ a partnerských krajinách a ako prostriedok umožňujúci vytváranie nových partnerstiev medzi miestnymi orgánmi v EÚ, ktoré hľadajú partnerov pre činnosti v oblasti decentralizovanej spolupráce. Tento systém tiež umožní predchádzať duplicite a sústrediť spoluprácu tam, kde bude prínosom. Siete v EÚ a v partnerských krajinách – posilňovanie partnerstiev a družobných partnerstiev (twinning) miestnych orgánov Kultúrne a inštitucionálne družobné partnerstvá medzi MO v EÚ a partnerských krajinách majú dlhú históriu úspešných partnerstiev. Mnohé partnerstvá, z ktorých vychádza decentralizovaná spolupráca, majú svoj pôvod v družobných partnerstvách. Komisia navrhuje, aby EÚ podporila širšie využitie týchto rozvojových družobných partnerstiev s cieľom zlepšiť výmenu skúseností a vybudovať užšie a dlhodobejšie partnerstvá v oblasti rozvoja. Európska únia a miestne orgány v EÚ by mali podporiť postavenie vnútroštátnych združení MO v partnerských krajinách , ktoré by sa tak mohli zúčastniť politického dialógu o svojej krajine (napríklad s Európskou komisiou pri spoluvytváraní strategických dokumentov pre krajiny), v súlade so zásadami osvojenia a vzájomnej zodpovednosti. Podpora vnútroštátnych združení miestnych orgánov v EÚ a partnerských krajinách je tiež dôležitá na zvýšenie vzájomnej vnútornej zodpovednosti medzi miestnymi a ústrednými vládami. ĎALšIE KROKY Cieľom tohto oznámenia je podčiarknuť význam novej úlohy miestnych orgánov ako kľúčových aktérov v oblasti rozvoja, ako aj určiť prvé aspekty stratégie na úrovni EÚ, ktorá bude zodpovedať príslušným potrebám. Týmto oznámením sa má začať proces, ktorý koordinovaným a strategickým spôsobom posilní účasť MO pri vytváraní a uskutočňovaní rozvojových činností. Komisia preto vyzýva Radu, členské štáty zasadajúce v rámci Rady, Výbor regiónov, Európsky hospodársky a sociálny výbor a Európsky parlament, aby podporili rozvoj holistického prístupu k miestnym orgánom ako aktérom v oblasti rozvoja na globálnej, európskej a vnútroštátnej úrovni prostredníctvom nástrojov uvedených v tomto oznámení. [1] Ich úloha bola formálne uznaná na konferenciách OSN (Rio de Janeiro 1992, Istanbul 1996) o životnom prostredí, rozvoji a ľudských sídlach, na Miléniovom samite v roku 2000 a na Svetovom samite o udržateľnom rozvoji v Johannesburgu. [2] Oznámenie o správe verejných vecí a rozvoji KOM(2003)615 v konečnom znení, stanoviská Výboru regiónov o decentralizovanej spolupráci pri reforme rozvojovej politiky EÚ 2006/C115/09. Stanovisko o správe v európskom konsenze o rozvojovej politike 2007/C197/09. Uznesenie Európskeho parlamentu z 15. marca 2007 o miestnych orgánoch a rozvojovej spolupráci 2006/2235 INI. Spoločná stratégia Afriky a EÚ a akčný plán 2007. Oznámenie Komisie o stratégii EÚ pre Afriku: K Euro-africkému paktu na urýchlenie rozvoja Afriky KOM(2005)489 v konečnom znení. [3] Subsidiarita je organizačnou zásadou, podľa ktorej by mali byť záležitosti spravované na tej úrovni, ktorá je pre to najvhodnejšia. [4] Rada európskych obcí a regiónov: Stav európskej miestnej a regionálnej vlády, vydanie 2006/2007. [5] Neštátne subjekty a miestne orgány v rozvoji KOM(2006)19. [6] V dôsledku rôznorodosti zúčastnených aktérov, rozmanitého a dynamického charakteru iniciatív, vytvorených prostriedkov a nástrojov a skutočnosti, že súčasná medzinárodná nomenklatúra a kategorizácia (t .j. OECD/DAC ) nie je prispôsobená osobitostiam tejto formy decentralizovanej spolupráce, je zložité stanoviť celkovú sumu, ktorú vynaložili MO na rozvojovú pomoc [7] 90 % tejto sumy sa týka vynaložených nákladov na študentov. [8] 60 mil. EUR je určených na OECD/DAC, avšak delegácia pre vonkajšie činnosti miestnych spoločenstiev („Délégation pour l'action extérieur des collectivités locales“) odhaduje celkovú výšku pomoci na 115 mil. EUR. [9] Podpora Spoločenstva bola v prvom rade poskytovaná prostredníctvom geografických a tematických programov, a osobitne prostredníctvom programu „Neštátne subjekty a miestne orgány v rozvoji“.